***პროექტი***

**საქართველოს ეროვნული ბანკის პრეზიდენტის**

**ბრძანება №**

**2024 წლის ...**

**ქ. თბილისი**

**მწვანე, სოციალური, მდგრადი და მდგრადობასთან დაკავშირებული ობლიგაციების სტატუსის მინიჭების, შენარჩუნების და გაუქმების წესის დამტკიცების თაობაზე**

„საქართველოს ეროვნული ბანკის შესახებ“ საქართველოს ორგანული კანონის მე-15 მუხლის პირველი პუნქტის „ზ“ ქვეპუნქტის, ამავე ორგანული კანონის 52-ე მუხლის „ა“, „დ“, „ზ“ და „თ“ ქვეპუნქტების, „ფასიანი ქაღალდების ბაზრის შესახებ“ საქართველოს კანონის მე-4 მუხლის პირველი და მე-3 პუნქტებისა და მე-9 მუხლის მე-4 პუნქტის საფუძველზე, **ვბრძანებ:**

**მუხლი 1**

დამტკიცდეს მწვანე, სოციალური, მდგრადი და მდგრადობასთან დაკავშირებული ობლიგაციების სტატუსის მინიჭების, შენარჩუნების და გაუქმების წესი თანდართულ დანართებთან ერთად.

**მუხლი 2**

ეს ბრძანება არ ვრცელდება მის ამოქმედებამდე გამოშვებულ ობლიგაციებზე.

**მუხლი 3**

ეს ბრძანება ამოქმედდეს გამოქვეყნებისთანავე.

**საქართველოს ეროვნული ბანკის პრეზიდენტის**

**მოვალეობის შემსრულებელი *ნათელა თურნავა***

**მწვანე, სოციალური, მდგრადი და მდგრადობასთან დაკავშირებული ობლიგაციების სტატუსის მინიჭების, შენარჩუნების და გაუქმების წესი**

**მუხლი 1. მოქმედების სფერო**

1. მწვანე, სოციალური, მდგრადი და მდგრადობასთან დაკავშირებული ობლიგაციების სტატუსის მინიჭების, შენარჩუნების და გაუქმების წესი (შემდგომში - წესი) ადგენს ობლიგაციისათვის „მწვანე ობლიგაციის“, „სოციალური ობლიგაციის“, „მდგრადი ობლიგაციის“ ან „მდგრადობასთან დაკავშირებული ობლიგაციის“ სტატუსის მინიჭების, შენარჩუნების და გაუქმების პირობებს.

2. ეს წესი ვრცელდება ობლიგაციებზე, რომლებიც საჯარო ფასიანი ქაღალდებია, აგრეთვე, ობლიგაციებზე, რომელთა საჯარო შეთავაზება ან საქართველოში ლიცენზირებულ საფონდო ბირჟაზე სავაჭროდ დაშვება მოთხოვნილია საქართველოს ეროვნული ბანკისთვის (შემდგომში - ეროვნული ბანკი) წარდგენილი ემისიის პროსპექტით.

3. აკრძალულია ობლიგაციის სახელწოდებაში ან აღწერაში სიტყვების „მწვანე“, „სოციალური“, „მდგრადი“, „მდგრადობასთან დაკავშირებული“, მათი შესატყვისი მსგავსი ტერმინების ან ამ ტერმინების გამოყენებით სხვა სიტყვათწყობის გამოყენება (მათ შორის, უცხოურ ენაზე), თუ ეს ობლიგაცია არ შეესაბამება ამ წესის მოთხოვნებს.

4. ეს წესი, გარდა ამ წესის მე-5 მუხლის მე-3 და მე-4 პუნქტებისა და მე-6 მუხლის მე-2 და მე-3 პუნქტებისა, არ ვრცელდება „უცხო ქვეყნის აღიარებული საფონდო ბირჟების ნუსხის, მათზე სავაჭროდ დაშვებული ფასიანი ქაღალდების ემიტენტის, საერთაშორისო ფინანსური ინსტიტუტის და უცხო სახელმწიფოს წილობრივი მონაწილეობით შექმნილი განვითარების ორგანიზაციის მიერ გამოშვებული ფასიანი ქაღალდების საქართველოში საჯარო შეთავაზებასთან დაკავშირებული წესის დამტკიცების თაობაზე“ ეროვნული ბანკის პრეზიდენტის 2020 წლის 7 ოქტომბრის №178/04 ბრძანებით დამტკიცებული წესით (შემდგომში - უცხო ქვეყნის აღიარებული საფონდო ბირჟების წესი) განსაზღვრულ უცხო ქვეყნის აღიარებულ საფონდო ბირჟაზე სავაჭროდ დაშვებულ ობლიგაციაზე, თუ ობლიგაციის სახელწოდებაში ან აღწერაში იმავე პუნქტით გათვალისწინებული სიტყვის/სიტყვების გამოყენება ნებადართულია იმ ქვეყნის კანონმდებლობით, სადაც აღიარებული საფონდო ბირჟაა დაფუძნებული, ან/და აღიარებული საფონდო ბირჟის წესებით.

5. ეს წესი არ ვრცელდება უცხო ქვეყნის აღიარებული საფონდო ბირჟების წესითგათვალისწინებული საერთაშორისო ფინანსური ინსტიტუტების და უცხო სახელმწიფოს წილობრივი მონაწილეობით შექმნილი განვითარების ორგანიზაციების მიერ გამოშვებულ ფასიან ქაღალდებზე.

**მუხლი 2. ტერმინთა განმარტება**

1. ამ წესის მიზნებისთვის მასში გამოყენებულ ტერმინებს აქვს შემდეგი მნიშვნელობა:

ა) ემიტენტი – „ფასიანი ქაღალდების ბაზრის შესახებ“ საქართველოს კანონის მე-2 მუხლის მე-16 პუნქტით განსაზღვრული ემიტენტი;

ბ) მწვანე ტაქსონომია **-** ამ წესის დანართი №1-ში წარმოდგენილი კლასიფიკაციის სისტემა, რომელიც ადგენს დადებითი გარემოსდაცვითი ეფექტების მქონე ეკონომიკური საქმიანობების ჩამონათვალს შესაბამისი ტექნიკური კრიტერიუმების განსაზღვრით;

გ) სოციალური ტაქსონომია **-** ამ წესის დანართი №2-ში წარმოდგენილი კლასიფიკაციის სისტემა, რომელიც ადგენს დადებითი სოციალური ეფექტების მქონე ეკონომიკური საქმიანობების ჩამონათვალს;

დ) მდგრადი დაფინანსების ტაქსონომია **-** კლასიფიკაციის სისტემა, რომელიც შედგება ამ წესის დანართი №1-ში და დანართი №2-ში წარმოდგენილი მწვანე და სოციალური ტაქსონომიებისგან;

ე) ეკვივალენტური ტაქსონომია **-** ერთ-ერთი შემდეგი ტაქსონომია:

ე.ა) ევროკავშირის მდგრადი დაფინანსების ტაქსონომია (The EU Sustainable Finance Taxonomy);

ე.ბ) კლიმატის ობლიგაციების ინიციატივის კლიმატის ობლიგაციების ტაქსონომია (Climate Bonds Taxonomy);

ე.გ) გაეროს განვითარების პროგრამის მდგრადი განვითარების მიზნების დაფინანსების ტაქსონომია (ჩინეთის) (Sustainable Development Goals (SDG) Finance Taxonomy (China));

ე.დ) გაეროს მდგრადი განვითარების მიზნების ტაქსონომია (The UN Sustainable Development Goals Taxonomy);

ე.ე) გაერთიანებული კლიმატის ფინანსური მონიტორინგის ჯგუფის (Joint Climate Finance Tracking Group) კლიმატის შერბილების ფინანსური მონიტორინგის საერთო პრინციპები (Common Principles for Climate Mitigation Finance Tracking);

ვ) მწვანე ობლიგაცია - ობლიგაცია, რომელიც შეესაბამება ამ წესით დადგენილ მოთხოვნებს და გამოიყენება მწვანე ტაქსონომიით ან შესაბამისი ეკვივალენტური ტაქსონომიით განსაზღვრული ერთი ან მეტი ეკონომიკური საქმიანობის დაფინანსების ან რეფინანსირების მიზნით;

ზ) სოციალური ობლიგაცია- ობლიგაცია, რომელიც შეესაბამება ამ წესით დადგენილ მოთხოვნებს და გამოიყენება სოციალური ტაქსონომიით ან შესაბამისი ეკვივალენტური ტაქსონომიით განსაზღვრული ერთი ან მეტი ეკონომიკური საქმიანობის დაფინანსების ან რეფინანსირების მიზნით;

თ) მდგრადი ობლიგაცია- ობლიგაცია, რომელიც შეესაბამება ამ წესით დადგენილ მოთხოვნებს და გამოიყენება ერთდროულად მწვანე და სოციალური ტაქსონომიებით ან ეკვივალენტური ტაქსონომიებით განსაზღვრული საქმიანობების დაფინანსების ან რეფინანსირების მიზნით, ისე რომ აღნიშნული საქმიანობები არსებითად არ ეწინააღმდეგება ერთმანეთს;

ი) მდგრადობასთან დაკავშირებული ობლიგაცია - ობლიგაცია, რომელიც აკმაყოფილებს კაპიტალის ბაზრის საერთაშორისო ასოციაციის „მდგრადობასთან დაკავშირებული ობლიგაციის პრინციპების“ მოთხოვნებს და ამ წესით განსაზღვრულ დამატებით მოთხოვნებს;

კ) გარე ექსპერტი **-** დამოუკიდებელი მესამე პირი, რომელიც შეყვანილია კაპიტალის ბაზრის საერთაშორისო ასოციაციის ((International Capital Market Association (ვებ-გვერდი: <https://www.icmagroup.org/)>) გამოქვეყნებულ შესაბამის სიაში ან დამტკიცებულია კლიმატის ობლიგაციების ინიციატივის (Climate Bonds Initiative(ვებ-გვერდი: <https://www.climatebonds.net/>)) მიერ, როგორც მიმოხილვის განმახორციელებელი პირი/დაწესებულება;

ლ) მიმოხილვა **-** გარე ექსპერტის მიერ კაპიტალის ბაზრის საერთაშორისო ასოციაციის ან კლიმატის ობლიგაციების ინიციატივის პრინციპების/სტანდარტების შესაბამისად განხორციელებული შეფასება/შემოწმება;

მ) სტატუსის მინიჭება **-** „მწვანე ობლიგაციის“, „სოციალური ობლიგაციის“, „მდგრადი ობლიგაციის“ ან „მდგრადობასთან დაკავშირებული ობლიგაციის“ დასახელების გამოყენების უფლების მინიჭება;

ნ) გადახედვის პერიოდი - მაქსიმალური წარსული დროის პერიოდი, რომლის ფარგლებშიც ხორციელდება იმ აქტივებისა და დანახარჯების იდენტიფიკაცია, რომლებიც მოხმარდა რეფინანსირებას დაქვემდებარებულ პროექტს/პროექტებს;

ო) სახსრების ათვისების ანგარიში **-** ანგარიში, რომელიც ასახავს ობლიგაციებით მოზიდული სახსრების განაწილების წლიურ შედეგებს ამ ობლიგაციების პირობების შესაბამისად;

პ) ზეგავლენის ანგარიში- ანგარიში, რომელიც წარმოაჩენს მოსალოდნელ გარემოსდაცვით ან/და სოციალურ ზეგავლენას, რომელიც განხორციელდა ობლიგაციების პირობებით განსაზღვრული პროექტის განხორციელების/სახსრების ათვისების შედეგად;

ჟ) კაპიტალის ბაზრის საერთაშორისო ასოციაციის პრინციპები - კაპიტალის ბაზრის საერთაშორისო ასოციაციის მიერ ჩამოყალიბებული „მწვანე ობლიგაციის პრინციპები“, „სოციალური ობლიგაციის პრინციპები“, „მდგრადი ობლიგაციის გზამკვლევი“ ან „მდგრადობასთან დაკავშირებული ობლიგაციის პრინციპები“;

რ) აღიარებული საფონდო ბირჟა - უცხო ქვეყნის აღიარებული საფონდო ბირჟების წესის დანართი №1-ით განსაზღვრული საფონდო ბირჟა.

2. ამ წესში გამოყენებულ სხვა ტერმინებს აქვს „ფასიანი ქაღალდების ბაზრის შესახებ“ საქართველოს კანონით, ეროვნული ბანკის მიერ გამოცემული კანონქვემდებარე ნორმატიული აქტებით და საქართველოს კანონმდებლობით განსაზღვრული მნიშვნელობა.

**მუხლი 3. სტატუსის მინიჭება**

1. მწვანე, სოციალური ან მდგრადი სტატუსის მქონე ობლიგაციებით მოზიდული სახსრები გამოიყენება მხოლოდ შესაბამისი ეკონომიკური საქმიანობის/საქმიანობების დაფინანსების ან რეფინანსირების მიზნით, რომელიც/რომლებიც განსაზღვრულია ამ წესის დანართი №1-ით ან/და დანართი №2-ით ან ეკვივალენტური ტაქსონომიით.

2. მწვანე, სოციალური ან მდგრადი ობლიგაციის სტატუსის მიღების მიზნით ემიტენტი ვალდებულია ეროვნული ბანკისთვის დასამტკიცებლად წარდგენილ წინასწარ პროსპექტში გაამჟღავნოს შემდეგი ინფორმაცია:

ა) მოზიდული სახსრების გამოყენების/ათვისების აღწერილობა, რომლის მეშვეობით განისაზღვრება ობლიგაციების მწვანე, სოციალური ან მდგრადი მიზნები;

ბ) ობლიგაციების პირობების ამ წესის დანართი №1-ით ან/და დანართი №2-ით ან უახლესი, მოქმედი ეკვივალენტური ტაქსონომიით განსაზღვრულ საქმიანობებთან შესაბამისობის მოკლე აღწერა;

გ) იმ სისტემების/პროცედურის დეტალური აღწერა, რომლებიც გამოიყენება მოზიდული სახსრების მართვისა და მონიტორინგისთვის;

დ) იმ ინვესტიციების ან/და პროექტების აღწერა, რომლებიც ექვემდებარება რეფინანსირებას (ასეთის არსებობისას). ასევე, დაფინანსებისა და რეფინანსირების მიახლოებითი წილი მოზიდულ სახსრებში, ხოლო სრულ ან ნაწილობრივ რეფინანსირებას დაქვემდებარებული პროექტებისთვის - შესაბამისი (მოსალოდნელი) გადახედვის პერიოდის აღწერა;

ე) დადებითი მიმოხილვა, რომელიც განსაზღვრავს ობლიგაციის სტატუსს, მათ შორის, ადგენს ამ მუხლის პირველი პუნქტით დაწესებულ მოთხოვნებთან შესაბამისობას;

ვ) სახსრების ათვისების ანგარიშის და ზეგავლენის ანგარიშის გამოქვეყნებისთვის განსაზღვრული თარიღები და ვებ-გვერდი;

ზ) ობლიგაციების პირობების მოკლე აღწერა ემიტენტის მდგრადობის ზოგადი სტრატეგიის ჭრილში;

თ) ობლიგაციის სტატუსის გაუქმებასთან დაკავშირებული რისკების და ემიტენტის პასუხისმგებლობის აღწერა.

3. მდგრადობასთან დაკავშირებული ობლიგაციის გამოშვებით ემიტენტი იღებს ვალდებულებას, წინასწარ განსაზღვრული ვადის განმავლობაში გააუმჯობესოს მისი მდგრადობასთან დაკავშირებული საქმიანობის შედეგები.

4. მდგრადობასთან დაკავშირებული ობლიგაციის სტატუსის მიღების მიზნით ემიტენტი ვალდებულია ეროვნული ბანკისთვის დასამტკიცებლად წარდგენილ წინასწარ პროსპექტში გაამჟღავნოს შემდეგი ინფორმაცია:

ა) კაპიტალის ბაზრის საერთაშორისო ასოციაციის „მდგრადობასთან დაკავშირებული ობლიგაციების პრინციპების“ უახლესი, მოქმედი ვერსიის ძირითად კომპონენტებთან ობლიგაციების პირობების შესაბამისობის აღწერა;

ბ) დადებითი მიმოხილვა, რომელიც განსაზღვრავს ობლიგაციის სტატუსს;

გ) ობლიგაციების პირობების კაპიტალის ბაზრის საერთაშორისო ასოციაციის „მდგრადობასთან დაკავშირებული ობლიგაციების პრინციპების“ ანგარიშგების კომპონენტის შესრულებისთვის განკუთვნილი თარიღები და ვებ-გვერდი;

დ) ობლიგაციების პირობების მოკლე აღწერა ემიტენტის მდგრადობის ზოგადი სტრატეგიის ჭრილში;

ე) ობლიგაციის სტატუსის გაუქმებასთან დაკავშირებული რისკების და ემიტენტის პასუხისმგებლობის აღწერა.

5. ემიტენტი ვალდებულია დარწმუნდეს, რომ ეროვნული ბანკისთვის წინასწარი პროსპექტის წარდგენის მომენტისთვის გარე ექსპერტი, რომელიც ადგენს მიმოხილვას, შეყვანილია კაპიტალის ბაზრის საერთაშორისო ასოციაციის მიერ გამოქვეყნებულ შესაბამის სიაში ან დამტკიცებულია კლიმატის ობლიგაციების ინიციატივის მიერ.

6. ეროვნული ბანკი ობლიგაციისათვის სტატუსის მინიჭების თაობაზე გადაწყვეტილებას იღებს წინასწარი პროსპექტის დამტკიცების ეტაპზე.

**მუხლი 4. ანგარიშგების მოთხოვნები**

1. ამ მუხლის მე-2-მე-9 პუნქტები ვრცელდება მწვანე, სოციალურ და მდგრად ობლიგაციებზე.

2. ობლიგაციებით მოზიდული სახსრების სრულად ათვისებამდე ემიტენტი ვალდებულია საკუთარ ვებგვერდზე გამოაქვეყნოს სახსრების ათვისების ანგარიში და ზეგავლენის ანგარიში.

3. სახსრების ათვისების ანგარიში უნდა შედგეს თითოეული წლისათვის, რომელიც აითვლება ობლიგაციების გამოშვების თარიღის მიხედვით.

4. სახსრების ათვისების ანგარიში პირველად უნდა გამოქვეყნდეს ობლიგაციის გამოშვების თარიღიდან არაუგვიანეს 15 თვისა. ყოველი შემდეგი სახსრების ათვისების ანგარიშის გამოქვეყნების თარიღი განისაზღვრება სახსრების ათვისების ანგარიშის პირველად გამოქვეყნების თარიღის მიხედვით.

5. სახსრების ათვისების ანგარიშში უნდა აისახოს ობლიგაციებით მოზიდული სახსრების ათვისება ამ წესის მე-3 მუხლის მე-2 პუნქტის მიხედვით განსაზღვრული პირობების შესაბამისად და მას უნდა ახლდეს აღნიშნული ანგარიშის მიმოხილვა.

6. ერთი და იმავე ემისიის პროსპექტის საფუძველზე ობლიგაციების რამდენიმე ემისიის განხორციელების შემთხვევაში, ემიტენტს შეუძლია გამოაქვეყნოს სახსრების ათვისების ანგარიში აგრეგირებული ფორმით. ასეთ შემთხვევაში, სახსრების ათვისების ანგარიში უნდა გამოქვეყნდეს ობლიგაციების პირველი ემისიიდან არაუგვიანეს 15 თვისა. ყოველი შემდეგი სახსრების ათვისების ანგარიშის გამოქვეყნების თარიღი განისაზღვრება პირველი ანგარიშის გამოქვეყნების თარიღით.

7. ობლიგაციებით მოზიდული სახსრების სრულად ათვისების მომენტისთვის, ემიტენტი ვალდებულია საკუთარ ვებგვერდზე გამოაქვეყნოს ზეგავლენის ანგარიში, რომელსაც უნდა ახლდეს აღნიშნული ანგარიშის მიმოხილვა. ზეგავლენის ანგარიში, სულ მცირე, უნდა მოიცავდეს სახსრების ათვისების, მათ შორის, შესრულების ხარისხობრივი და, შესაბამის შეთხვევაში, რაოდენობრივი ინდიკატორების და იმ გარემოსდაცვითი/სოციალური ზეგავლენის ან/და მოსალოდნელი ზეგავლენის აღწერას, რომლის მიღწევაც შესაძლებელი გახდა ობლიგაციების პირობებით განსაზღვრული სახსრების ათვისების შედეგად.

8. თუ ერთი და იმავე ემისიის პროსპექტის საფუძველზე ხორციელდება ობლიგაციების რამდენიმე ემისია და ცალკეული ემისიებით მოზიდული სახსრები სხვადასხვა/განცალკევებულ პროექტებს/მიზნებს ემსახურება, ზეგავლენის ანგარიში უნდა გამოქვეყნდეს ცალ-ცალკე თითოეული ემისიისთვის, მოზიდული სახსრების სრულად ათვისების დროისთვის.

9. თუ ობლიგაცია რამდენიმე პროექტის დაფინანსებას ემსახურება, სახსრების ათვისების ანგარიში და ზეგავლენის ანგარიში უნდა მოიცავდეს ინფორმაციას თითოეული პროექტის დაფინანსების/ზეგავლენის შესახებ, გარდა იმ შემთხვევისა, როდესაც ეს გამოიწვევს კონფიდენციალურობის შესახებ შეთანხმების დარღვევას, ემიტენტის კომერციული საიდუმლოების გამჟღავნებას ან/და ინფორმაციის მითითება შეუძლებელია დასაფინანსებელი პროექტების რაოდენობის გათვალისწინებით. ინფორმაციის აგრეგირებული ფორმით წარდგენის შემთხვევაში, ანგარიშში უნდა განიმარტოს ინდივიდუალური პროექტების შესახებ ინფორმაციის წარუდგენლობის მიზეზები.

10. მდგრადობასთან დაკავშირებული ობლიგაციების ემიტენტი ვალდებულია ყოველწლიური ანგარიში აწარმოოს და საკუთარ ვებგვერდზე გამოაქვეყნოს კაპიტალის ბაზრის საერთაშორისო ასოციაციის მიერ ჩამოყალიბებული „მდგრადობასთან დაკავშირებული ობლიგაციების პრინციპებით“ გათვალისწინებული ანგარიშგებისა და ვერიფიკაციის კომპონენტების შესაბამისად.

11. ემიტენტი ვალდებულია სახსრების ათვისების ანგარიშის / ზეგავლენის ანგარიშის გამოქვეყნების შემდეგ 5 (ხუთ) სამუშაო დღეში შეატყობინოს აღნიშნულის შესახებ ეროვნულ ბანკს.

12. ემიტენტი ვალდებულია დარწმუნდეს, რომ სახსრების ათვისების ანგარიშის / ზეგავლენის ანგარიშის გამოქვეყნების მომენტისთვის გარე ექსპერტი, რომელიც ადგენს მიმოხილვას, შეყვანილია კაპიტალის ბაზრის საერთაშორისო ასოციაციის გამოქვეყნებულ შესაბამის სიაში ან დამტკიცებულია კლიმატის ობლიგაციების ინიციატივის მიერ.

**მუხლი 5. სტატუსის შენარჩუნება**

1. ობლიგაციების გამოშვებიდან მათ სრულად დაფარვამდე ემიტენტი უზრუნველყოფს ამ წესით განსაზღვრული მოთხოვნების დაცვას.

2. ამ წესით განსაზღვრული ტაქსონომიის ან კაპიტალის ბაზრის საერთაშორისო ასოციაციის პრინციპების/სტანდარტების ცვლილების შემთხვევაში, ემიტენტი ვალდებულია შესაბამისობაში მოვიდეს განახლებულ მოთხოვნებთან მათი ამოქმედებიდან 5 წლის განმავლობაში.

3. ობლიგაციების სრულად დაფარვამდე ემიტენტი ვალდებულია საკუთარ ვებგვერდზე გამოქვეყნებული ჰქონდეს ამ მუხლის მე-2 პუნქტით განსაზღვრულ ცვლილებებთან შესაბამისობაში მოსვლის თაობაზე ინფორმაცია.

4. ემიტენტი ვალდებულია ამ მუხლის მე-2 პუნქტით გათვალისწინებულ ცვლილებებთან შესაბამისობაში მოსვლიდან 10 (ათი) სამუშაო დღის ვადაში აღნიშნულის შესახებ წერილობით შეატყობინოს ობლიგაციების მფლობელებს და ეროვნულ ბანკს.

5. ამ მუხლის მე-3 და მე-4 პუნქტებით დადგენილი მოთხოვნები შესაბამის შემთხვევაში აგრეთვე ვრცელდება იმ ობლიგაციების ემიტენტზე, რომლებიც სავაჭროდ დაშვებულია აღიარებულ საფონდო ბირჟაზე.

**მუხლი 6. სტატუსის გაუქმება**

1. დარღვევის სერიოზულობისა და პოტენციური რისკის გათვალისწინებით, ეროვნული ბანკი უფლებამოსილია გააუქმოს ობლიგაციისთვის მინიჭებული სტატუსი, თუ ემიტენტი დაარღვევს ამ წესით განსაზღვრულ მოთხოვნებს.

2. სტატუსის გაუქმების შემთხვევაში ემიტენტი ვალდებულია ობლიგაციის დაფარვამდე საკუთარ ვებგვერდზე გამოქვეყნებული ჰქონდეს ინფორმაცია სტატუსის გაუქმების შესახებ.

3. სტატუსის გაუქმების შემთხვევაში ემიტენტი ვალდებულია 10 (ათი) სამუშაო დღის განმავლობაში აღნიშნულის შესახებ წერილობით შეატყობინოს ობლიგაციების მფლობელებს და აღიარებულ საფონდო ბირჟაზე სავაჭროდ დაშვებული ობლიგაციების ემიტენტის შემთხვევაში, ასევე ეროვნულ ბანკს.

4. ამ მუხლის მე-2 და მე-3 პუნქტებით დადგენილი მოთხოვნები შესაბამის შემთხვევაში აგრეთვე ვრცელდება იმ ობლიგაციების ემიტენტზე, რომლებიც სავაჭროდ დაშვებულია აღიარებულ საფონდო ბირჟაზე.

**მუხლი 7. ეროვნული ბანკის უფლებამოსილება**

ამ წესით დადგენილი მოთხოვნების დარღვევის შემთხვევაში, ეროვნული ბანკი უფლებამოსილია გამოიყენოს „საქართველოს ეროვნული ბანკის შესახებ“ საქართველოს ორგანული კანონით, „ფასიანი ქაღალდების ბაზრის შესახებ“ საქართველოს კანონით და მათ საფუძველზე გამოცემული, სხვა ნორმატიული აქტებით დადგენილი საზედამხედველო ზომები ან/და სანქციები (მათ შორის, ფულადი ჯარიმა).